**Ymgyrch Cyflymu Cymru - Bro Morgannwg - Astudiaeth Achos**

 **“Bydd band eang cyflym iawn yn hollbwysig wrth drefnu’n priodas dramor”**

**meddai Sheri Hall**

Mae cwpwl ifanc sydd newydd ddyweddïo o Wenfô yn cefnogi ymgyrch newydd i hyrwyddo manteision band eang cyflym iawn ac yn annog mwy o bobl ledled y wlad i fanteisio arno.

Mae Sheri Hall a’i phartner yn cefnogi ymgyrch Llywodraeth Cymru ar ôl cael profiad uniongyrchol o sut gall gwasanaeth rhyngrwyd cyflym iawn wneud gwahaniaeth enfawr i fywyd bob dydd yn ogystal â helpu i drefnu eu priodas dramor yr un pryd.

Mae Sheri a’i chariad yn gwpl prysur a dim ond ym mis Medi y gwnaethon nhw symud o Gaerdydd i Wenfô. Maen nhw’n dibynnu ar y rhyngrwyd i wneud popeth o ffrydio ffilmiau a setiau bocs i chwarae gemau fideo a threfnu eu priodas dramor.

Meddai Sheri, “Ar ôl byw yng nghanol Caerdydd ers rhai blynyddoedd, rydym ni wedi arfer mwynhau cysylltiad band eang cyflym iawn, felly ar ôl symud i Wenfô fis Medi lle mae signal ffôn a gwasanaeth 3G yn wael, roedden ni’n gwybod y byddai’n rhaid i ni daro bargen gyda’n darparwr i gael pecyn band eang da.

“Mae fy mhartner wrth ei fodd yn chwarae gemau fideo ac yn treulio ei holl amser hamdden yn chwarae gemau ar-lein yn erbyn pobl o bedwar ban byd. Byddai’n gwbl amhosibl iddo wneud hyn gyda band eang confensiynol, felly roedd yn rhaid iddo gael band eang cyflym iawn. Mae’n golygu y galla i fod ar y rhyngrwyd yr un pryd hefyd, yn syrffio’r we neu’n ffrydio rhaglen, dyw’n gwneud dim gwahaniaeth i gyflymder neu effeithlonrwydd ein gweithgareddau.

“Heblaw bod y cysylltiad band eang cyflym iawn yn gallu bodloni awch fy nghariad dros chwarae gemau, mae’n hollbwysig i mi allu cadw mewn cysylltiad â’m rhieni yn Abertawe hefyd. Rydw i wir angen cysylltiad Wi-Fi dibynadwy ac effeithlon i allu gwneud galwadau ‘WhatsApp’ gan fod y signal ffôn mor wael. Heb gysylltiad band eang cyflym iawn byddwn i’n cael trafferth siarad â nhw mor rheolaidd ag yr hoffwn ac ers i ni ddyweddïo rydw i wedi bod yn siarad â mam bob dydd i drafod y parti dyweddïo a threfniadau’r briodas.”

“Mae ein cysylltiad band eang cyflym iawn wedi bod yn rhagorol wrth ffrydio ffilmiau a setiau bocs ynghyd â dal i fyny gyda rhaglenni nad oedden ni wedi cael amser i’w gwylio ar y pryd. Rydyn ni’n gallu eu gwylio drwy wneud dim mwy na phwyso botwm, hyd yn oed os ydyn nhw’n dal i lawrlwytho, a does dim byffro na rhewi, mae popeth yn digwydd yn syth bin. Mae’n golygu nad oes unrhyw ofid i ni na rhwystredigaeth yn ein bywydau bob dydd.

“Alla i ddim canmol y gwasanaeth ddigon, mae’n gwneud cymaint o dasgau bob dydd fel bancio ar-lein neu siopa bwyd gymaint haws ac yn ychwanegu gwerth a mwynhad at amser hamdden. Mae’n rhatach nag y byddech chi’n ei feddwl hefyd a does dim rhaid talu crocbris amdano fe. Mae wedi talu ar ei ganfed i ni a byddem yn ei argymell i bawb.”

Yn ogystal â chyflwyno’r dechnoleg yn raddol yn y sector preifat, mae Cyflymu Cymru wedi darparu mynediad i fand eang cyflym iawn mewn 15,409 eiddo ychwanegol yn yr ardal.

Gyda mwy na 82% o raglen gyflwyno Cyflymu Cymru bellach wedi’i chwblhau ym Mro Morgannwg, nod ymgyrch Llywodraeth Cymru yw hyrwyddo band eang cyflym iawn i’r trigolion er mwyn dangos manteision y gwasanaeth ac annog defnydd pellach ohono ledled y sir.

Er bod y rhan fwyaf o’r sir bellach yn gallu cael band eang cyflymach os ydyn nhw’n dymuno, dyw canran fechan o lefydd ddim yn gallu gwneud hynny hyd yma. Mae cymorth ar gael iddyn nhw ar wefan Llywodraeth Cymru neu drwy gysylltu â thîm band eang Llywodraeth Cymru.\*

Meddai Julie James, Arweinydd y Tŷ a’r Prif Chwip “Er bod y rhan fwyaf o gartrefi ym Mro Morgannwg yn gallu derbyn band eang cyflym iawn bellach os ydyn nhw’n dymuno, dyw llawer ddim yn gwbl ymwybodol o’i fanteision na sut i gael y gwasanaeth.

“Fel y dengys stori Sheri, mae cysylltiadau band eang cyflymach yn galluogi pobl i gael y gorau o’u hamser hamdden yn ogystal â chadw mewn cysylltiad â siarad â phobl ar draws y byd yn gynt ac yn fwy effeithiol nag erioed o’r blaen. Mae hyn yn cynnwys lawrlwytho adnoddau dysgu mawr i blant, rheoli cyfrifon banc, siopa am fwyd, talu biliau’r cartref neu ddefnyddio gwasanaethau fideo fel Skype.

“Rydym am weld cymaint o bobl â phosib yn elwa ar y manteision hyn, a nod yr ymgyrch hon yw dangos sut mae’r dechnoleg yn effeithio ar fywydau miloedd o bobl mewn cymunedau ym mhob cwr o Gymru.”

Dylai cartrefi a busnesau ym Mro Morgannwg sy’n dymuno elwa ar fanteision band eang ffibr cyflym ddewis darparwr gwasanaethau rhyngrwyd a chysylltu â’r darparwr i archebu’r gwasanaeth.

\*Ewch i [www.llyw.cymru/bandeang](http://www.llyw.cymru/bandeang) i weld pa wasanaeth band eang sydd ar gael. Mae hefyd yn cynnwys gwybodaeth i rai nad ydynt yn gallu derbyn band eang cyflym iawn eto, oherwydd efallai bod cymorth ar gael dan gynllun Allwedd Band Eang Cymru Llywodraeth Cymru, sy’n darparu arian grant i fanteisio ar gysylltiad band eang cyflym iawn trwy ddulliau eraill.